### NN 101/2019 (23.10.2019.), Odluka o minimalno potrebnim deviznim potraživanjima

Hrvatska narodna banka

2040

Na temelju članka 16. i članka 43. stavka 2. točke 9. Zakona o Hrvatskoj narodnoj banci (»Narodne novine«, br. 75/2008. i 54/2013.) guverner Hrvatske narodne banke donosi

ODLUKU

O MINIMALNO POTREBNIM DEVIZNIM POTRAŽIVANJIMA

Članak 1.

Ovom se Odlukom propisuju obveznici, postotak, način i rokovi izvješćivanja i održavanja minimalno potrebnog iznosa deviznih potraživanja u odnosu prema deviznim obvezama te devizna potraživanja kojima se održava i devizne obveze na temelju kojih se utvrđuje obveza održavanja minimalno potrebnog iznosa deviznih potraživanja.

Članak 2.

Obveznici su održavanja minimalno potrebnog iznosa deviznih potraživanja u odnosu prema deviznim obvezama:

– kreditne institucije (banke i štedne banke) sa sjedištem u Republici Hrvatskoj koje su dobile odobrenje za rad od Hrvatske narodne banke

– podružnice kreditnih institucija iz druge države članice Europske unije za koje je njezino nadležno tijelo dostavilo obavijest Hrvatskoj narodnoj banci o osnivanju podružnice u Republici Hrvatskoj i

– podružnice kreditnih institucija iz trećih država koje su od Hrvatske narodne banke dobile odobrenje za osnivanje podružnice kreditne institucije iz treće države

(u nastavku teksta: banke).

Članak 3.

Banke u devizna potraživanja za potrebe ove Odluke uključuju instrumente navedene u stupcima od 2 do 13 u obrascu DP/DO 1.

Instrumenti su definirani Uputom za statističko i nadzorno izvješćivanje, koja je sastavni dio Odluke o statističkom i nadzornom izvješćivanju.

Dnevno stanje za svaki radni dan svakog instrumenta utvrđuje se u skladu sa slogom AA (iz Upute za statističko i nadzorno izvješćivanje), uz obilježje »Valuta«: sve valute osim kune i obilježje »Vrsta iznosa«: 1 + 2 – 7 + 8 + 10 + 12.

Za instrumente A0206, A0209, A0231, A0301, A0302, A0303 i A0304 uključuju se protustranke koje pripadaju sektoru nerezidenta: 1210, 1220, 1230, 1240, 1250, 1260, 1270, 1280, 1290 i 1311.

Iznimno od prethodnog stavaka, štedne banke u devizna potraživanja za potrebe ove Odluke mogu uključiti i devizna potraživanja od banaka iz članka 2. ove Odluke u iznosu u kojem ona prelaze devizne obveze prema bankama iz članka 2. ove Odluke.

Za instrumente A0301, A0302, A0303 i A0304 uključuje se obilježje »Portfelj«: TRG, FOS, FOB, FOP i ATR.

Za instrumente A0301, A0302, A0303 i A0304, obilježje »Portfelj«: FOB, FOP i ATR te za instrumente A0206, A0209 i A0231 uključuje se dio s preostalim rokom dospijeća do tri mjeseca.

Uključujući ograničenja navedena u ostalim stavcima ovog članka, za instrument A0206 prikazuju se dva odvojena stanja, podijeljena prema obilježju »Izvorno dospijeće«, pri čemu prvo stanje (A0206 a) uključuje modalitet »000«, a drugo stanje (A0206 b) modalitet »001« i sve ostale modalitete.

Dnevno stanje svakog instrumenta utvrđeno prema kriterijima navedenima u ovom članku izračunava se agregirano za sve protustranke navedene u ovom članku.

Članak 4.

Iznimno, za razdoblje do 7. svibnja 2020. u devizna potraživanja, za potrebe ove Odluke, banke uključuju i nominalni iznos trezorskog zapisa Ministarstva financija Republike Hrvatske ISIN: HRRHMFT019X5.

U devizna potraživanja, za potrebe ove Odluke, banke također uključuju potraživanja po kreditima u kunama i u kunama s valutnom klauzulom, danima gospodarskim subjektima u sklopu Programa razvoja gospodarstva, i to u visini 50% iznosa nedospjele glavnice koja je u skladu s navedenim Programom financirana iz sredstava banaka.

Članak 5.

Banke u devizne obveze za potrebe ove Odluke uključuju instrumente navedene u stupcima od 2 do 22 u obrascu DP/DO 2, koji su definirani Uputom za statističko i nadzorno izvješćivanje.

Dnevno stanje za svaki radni dan svakog instrumenta utvrđuje se u skladu sa slogom AA (iz Upute za statističko i nadzorno izvješćivanje), uz obilježje »Vrsta iznosa«: 1 + 2 – 7 + 8 + 10 + 12, obilježje »Valuta«: sve valute osim kune te obilježje »Valuta«: kuna u kombinaciji s obilježjem »Indeksacija«: jednosmjerna i dvosmjerna valutna klauzula.

Tako utvrđeno dnevno stanje izračunava se agregirano za sve protustranke, pri čemu se isključuju protustranke navedene u članku 6. ove Odluke.

Iznimno, ako je Uputom za statističko i nadzorno izvješćivanje propisano da se za određeni instrument navodi sama izvještajna institucija kao protustranka, uključuje se i iznos koji se odnosi na izvještajnu instituciju kao protustranku.

Članak 6.

Za potrebe ove Odluke banke u devizne obveze ne uključuju obveze prema:

– drugim bankama iz članka 2. ove Odluke

– Hrvatskoj banci za obnovu i razvitak

– Međunarodnoj banci za obnovu i razvoj

– Međunarodnoj financijskoj korporaciji

– Razvojnoj banci Vijeća Europe

– Europskoj banci za obnovu i razvoj

– Europskoj investicijskoj banci

– Europskom investicijskom fondu

– Europskom fondu za jugoistočnu Europu i

– Fondu za zeleni rast jugoistočne Europe.

Članak 7.

Devizna potraživanja i obveze banke iskazuju u kunama primjenom srednjeg tečaja Hrvatske narodne banke koji vrijedi za pojedini radni dan.

Članak 8.

Banke su obvezne minimalno 17% deviznih obveza održavati deviznim potraživanjima svaki radni dan.

Članak 9.

Banke su obvezne izvještavati Hrvatsku narodnu banku o održavanju minimalno potrebnih deviznih potraživanja na obrascima DP/DO 1, 2 i 3, koji se nalaze u prilogu ove Odluke i njezin su sastavni dio.

Ispunjeni obrasci DP/DO 1, 2 i 3 za svaki radni dan u proteklom mjesecu dostavljaju se jednokratno Hrvatskoj narodnoj banci, najkasnije do 12 sati 10. radnog dana u tekućem mjesecu.

Članak 10.

Radni dani su dani od ponedjeljka do petka, a neradni subota, nedjelja i blagdani.

Članak 11.

Na dan stupanja na snagu ove Odluke prestaje važiti Odluka o minimalno potrebnim deviznim potraživanjima (»Narodne novine«, br. 132/2017. i 12/2019.).

Iznimno od prethodnog stavka, obrasci DP/DO 1, 2 i 3 za listopad 2019. dostavljaju se do 15. studenoga 2019. u skladu s Odlukom o minimalno potrebnim deviznim potraživanjima (»Narodne novine«, br. 132/2017. i 12/2019.).

Članak 12.

Banke su prve obrasce DP/DO 1, 2 i 3 u skladu s ovom Odlukom dužne dostaviti Hrvatskoj narodnoj banci do 13. prosinca 2019. s podacima za studeni 2019.

Članak 13.

Ova Odluka objavljuje se u »Narodnim novinama«, a stupa na snagu 4. studenoga 2019.

O. br. 260-020/10-19/BV

Zagreb, 16. listopada 2019.

Guverner
 Hrvatske narodne banke
 Boris Vujčić, v. r.

![](/files/_web/sluzbeni-dio/2019/130475/images/1.jpg)

![](/files/_web/sluzbeni-dio/2019/130475/images/2.jpg)